Жалба, подадена на 19 април 2021 г. — Múka/Комисия
(Дело T-214/21)
Език на производството: английски
Страни
Жалбоподател: Ondřej Múka (Прага, Чехия) (представител: P. Kočí, адвокат)
Ответник: Европейска комисия
Искания
Жалбоподателят моли Общия съд:
да отмени Решение C(2021) 1320 final на Европейската комисия от 21 февруари 2021 г. и Решение COMP/B2/JP *Gestdem 2020/5901 на Европейската комисия от 27 октомври 2020 г., с които се отказва достъп до документите, поискани от жалбоподателя със заявление от 17 септември 2020 г. и потвърдително заявление от 12 ноември 2020 г. на основание на Регламент (ЕО) № 1049/2001,
да осъди Европейската комисия да предостави на жалбоподателя цялата информация и всички документи, поискани със заявлението от 17 септември 2020 г., в срок от 30 дни от влизането в сила на съдебното решение, и
да осъди Европейската комисия да понесе направените от нея съдебни разноски и да заплати съдебните разноски на жалбоподателя в срок от 30 дни от влизането в сила на съдебното решение.
Основания и основни доводи
Жалбоподателят изтъква седем основания в подкрепа на жалбата.
Първо основание: изключението по член 4, параграф 3 от Регламент (ЕО) № 1049/20011 е неприложимо, тъй като процедурите за уведомяване, в които Европейската комисия издава решенията си по уведомленията, вече са приключили.
Второ основание: Европейската комисия не е извършила конкретна и индивидуална проверка на поисканите документи и не е изложила специфични съображения как оповестяването на документите би могло конкретно и реално да увреди интереса, защитаван от член 4 от Регламент (ЕО) № 1049/2001.
Трето основание: Европейската комисия е действала в противоречие с правилата и целта на Регламент (ЕО) № 1049/2001 да се предостави възможно най-широко право на публичен достъп до документите. Европейската комисия не е осигурила условия за възможно най-лесно и широко упражняване на правото на публичен достъп до документите въпреки изричните изисквания, предвидени в Регламент (ЕО) № 1049/2001. Така Европейската комисия е допуснала нарушение на съображения 4 и 11 и на член 1, букви а), б) и в) от Регламент (ЕО) № 1049/2001.
Четвърто основание: Европейската комисия не е изпълнила задължението си да предостави поне частичен достъп до поисканите документи, като е отказала достъп до всички поискани документи, без да изложи необходимите мотиви в това отношение. Така Европейската комисия е допуснала нарушение на член 4, параграф 6 от Регламент (ЕО) № 1049/2001.
Пето основание: не е налице риск от засягане на стратегиите на Европейската комисия във връзка с нейните разследвания. Със заявлението си жалбоподателят иска достъп до документите относно адекватността на помощта за производството на електроенергия от възобновяеми източници в Чехия и изчисленията за стойностите на вътрешната норма на възвръщаемост на инвестициите и други конкретно посочени документи, а не до информация за процеса на вземане на решение от Европейската комисия или за специфичните ѝ стратегии за разследване, предварителните оценки на случаите или плановете ѝ за по-нататъшни действия в процедурата.
Шесто основание: Регламент (ЕС) № 1589/2015 2 не е пречка да се предоставят документите, поискани на основание на Регламент (ЕО) № 1049/2001. Затова Европейската комисия е била длъжна да уважи заявлението и потвърдителното заявление в съответствие с Регламент (ЕО) № 1049/2001.
Седмо основание: наложеното от Европейската комисия изискване към жалбоподателя да докаже наличието на по-висш обществен интерес от оповестяването на поисканите документи е в противоречие с Регламент (ЕО) № 1049/2001 и неговите принципи. Освен това в настоящия случай наличният по-висш обществен интерес (от оповестяване на поисканите документи) се състои в необходимостта от контрол над законодателния процес и управлението на публичните средства. Този интерес има превес над всички изтъкнати от Европейската комисия изключения и тясно зависи от поисканите от жалбоподателя документи.
____________
1 Регламент (ЕО) № 1049/2001 на Европейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, 2001 г., стр. 43; Специално издание на български език, 2007 г., глава 1, том 3, стр. 76).
2 Регламент (ЕС) 2015/1589 на Съвета от 13 юли 2015 година за установяване на подробни правила за прилагането на член 108 от Договора за функционирането на Европейския съюз (ОВ L 248, 2015 г., стр. 9).